en en nl en de da nn da de da da sv da da da da da da da da da da da da da en da de da da da da da da da da en da en da da da da da da en da da da da da da da da da da da da da da en da en da sv da da da da da da da da da nn da da da da da da da da da en da fr en de fr de de da da it da da da en sv da da sv nl da da pl da cs fi da en da da da da da da en
en blog om sund og slank livsstil
Status #5 – nu med tal
I det allerførste indlæg satte jeg mine mål. Delmålet gik meget bedre end forventet, men så gik jeg i stå, som jeg ALTID gør, vildt irriterende. Målene var flg.:
Tabe 3 kg. inden 1. januar
Tabe i alt 5 kg. inden 1. marts
Gerne et par kg. mere om muligt, men kender mig selv 😉
1. januar: 64 (tabte 4,5 kg på 6 uger i stedet for 3 som var målet!)
Jeg er 1.72 cm høj.
Selvom jeg gik i stå efter nytår og hele januar måned, så er jeg ret tilfreds med, at jeg trods alt har kunnet holde mig på ca. 65. Selvom jeg er røget tilbage i dårlige vaner med at guffe et eller andet usundt hver dag, så er jeg opmærksom på at udligne det usunde med fx kalorielet aftensmad, så kalorieindtaget ikke bliver alt for højt. Og jeg kommer også afsted til træning tre gange om ugen, hvilket jo også forbrænder noget af det.
Men jeg er kun på mellemstationen, og kan mærke at vægten lægger an til at stige igen, hvis jeg ikke får det vendt nu. Og der skulle gerne ryge 2-3 kg. endnu, før jeg er tilfreds. Nu er en presset eksamensmåned oveni i fuldtidsjob og meget andet ved at være ovre, så nu burde jeg kunne samle styrke til at tage mig sammen igen.
Så fra i morgen går det løs igen! Hep hep hep!
Status #4 – så gik den ikke længere
Jeg har nærmest svævet på en lyserød sky henover årets sidste halvanden måned, fordi jeg havde den her fantastiske følelse af at kunne begrænse mig til enkelte udvalgte gange med søde sager, og det var slet ikke svært at sige nej.
Hele 4,5 kg røg der af inden nytårsaften – fantastisk og over mit mål!
Men så startede året med en eksamensopgave, som jeg har arbejdet på den sidste uges tid og afleverer mandag, sideløbende med et krævende fuldtidsjob, og så forsvandt den positive kontrol ret hurtigt…. Og nu er jeg tilbage ved de gamle vaner med chokolade hver aften og kage på jobbet, hvis der er. Kan mærke det er fordi jeg har ondt af mig selv og har brug for energi, når jeg er nødt til at sidde og skrive i fritiden, og så kan jeg ikke modstå. Og der er selvfølgelig også lynhurtigt røget et kilo på igen, eller mere for har ikke turdet veje mig de sidste par dage 😉 Men jeg har ligesom gjort op med mig selv, at det så må være ok resten af ugen til opgaven er afleveret, og så tager jeg mig sammen igen.
Den store kunst bliver så at undgå at finde på en ny undskyldning, der gør det ok!
Håber så meget jeg kan finde den der gode følelse af kontrol igen. Nød så meget at komme af med de værste kilo og føle mig sund. Det er SÅ typisk mig at begynde at slække igen, når jeg når mit normalleje/delmål, og så ryger det lige så stille på igen. Kommer sjældent videre ned, men det VIL jeg altså denne gang!
Træningen er jeg nogenlunde tilfreds med. Dog med plads til en del forbedringer. Jeg kommer for det meste afsted til bodycombat to gange om ugen og badminton en gang om ugen. Det med at lave øvelser hjemme, og lige lunte en tur de dage jeg ikke kommer afsted til anden motion, det sker ikke. Men jeg tror, jeg må acceptere, at det falder væk, når jeg mangler tid, og så kommer det i perioder hvor jeg har overskud, og det er ok.
Går ud fra de fleste af jer kender det med at ryge i med mellemrum, men hvad er jeres trick til at komme på rette spor igen? Kender I til det med, at pludselig er “den” der, og pludselig er den væk igen?
10 Comments CATEGORIES: Status
Status #3 – wow det gik hurtigt!
Nåede 1. delmål for et par dage siden! Det mål der hed 3 kg inden 1. januar, det er jo helt vildt! Faktisk har jeg smidt 3,3 kg nu.
Tror aldrig et vægttab er gået så godt og effektivt for mig, plejer faktisk aldrig rigtigt at nå mine delmål, går altid i stå inden, eller tager mig ikke nok sammen. Men jeg har en helt utrolig evne og vilje til at sige nej til usunde sager for tiden, og sådan har det været de sidste 2,5 uge. Lige pludselig en dag kunne jeg mærke, at jeg var i stand til at sige nej til mig selv og undvære, så mærkeligt altså. Men det må være det der, der hedder motivation og viljestyrke, som pludselig indfandt sig 🙂
Jeg er ikke fanatisk, men jeg har fået bremset min usunde vane med at spise slik, kage og chokolade hver dag, både på jobbet og hjemme, og det batter! Hvis jeg virkelig har lyst til et eller andet, så gør jeg det, men bare en lille smule, og det er virkelig ikke mange gange jeg har gjort det. Og så prøver jeg at spise sundt til de fleste måltider.
Jeg er bange for at falde i igen, så jeg siger faktisk hellere nej end bare at tage en lille smule, for så kan jeg hurtigt falde ind i den dårlige vane igen.
I dag starter jeg med motion igen efter 14 dages pause pga. dårlig ryg og influenza. Er stadig forkølet, men satser på det går. Håber jeg kan komme ind i den gode vane igen, som jeg lige havde fanget.
Nu strammer bukserne ikke længere, og humøret er meget bedre! Nu gælder det næste delmål, men som minimum er målet at holde vægten henover julen.
15 Comments CATEGORIES: Status
Status #2 – ingen søde sager
I lørdags kunne jeg pludselig mærke, at min trang til søde sager ikke var så stor, som den plejer, så jeg følte mig med et i stand til at kunne modstå det usunde, og så er det med at gribe den fornemmelse, når den endelig er der! Jeg har prøvet det før, det der med at tage tilløb i uge og månedsvis til at skære drastisk ned på det søde uden at det lykkedes, men pludselig en dag indfinder motivationen sig, og så kører det. Det er virkelig en mærkelig fornemmelse. Jeg har haft SÅ svært ved at sige nej til kage og chokolade de sidste måneder, men nu kan jeg godt, og det er ikke engang overdrevet svært. Nu håber jeg bare, jeg kan holde den linje i lang tid frem!
Det har også allerede givet sig udslag på vægten, og jeg har smidt 1,5 kg. i denne uge, yehaaa! Jeg ved godt det ikke kommer til at gå så hurtigt med de næste kilo, der sker altid mest den første uge, men det er supermotiverende, at der er sket noget. Føler startskuddet har lydt! 🙂
En kedelig ting er, at jeg i går fik et hekseskud i lænden (noget jeg har haft mange gange før, men det er ved at være længe siden), og det er virkelig noget der kan slå mig ud 🙁 Jeg bliver så handicappet, når jeg har ondt, får de vildeste stød i lænden, når jeg bukker mig, og alting bliver svært at udføre. Bare det at få et håndklæde om håret efter badet, bukke sig ned efter shampooen eller vende sig i sengen er svært og gør så ondt. Det sætter jo også træningen ud af spil nogle dage, hvilket er virkelig surt, når jeg lige er kommet ind i sådan en god rutine. Men forhåbentlig varer det bare 4-5 dage, hvis jeg er heldig. Må ikke begynde at trøste mig selv med søde sager i hvert fald!
Nå, men tilbage til det med søde sager. Jeg kører det jeg vil kalde en semikold tyrker. Jeg forsager ikke alt sødt, og kan sagtens spise ting med sukker i som fx ketchup og marmelade, selvfølgelig ikke i store mængder, og jeg faldt da også i med et enkelt stykke kage på jobbet i tirsdags. Men jeg er stoppet med at spise søde sager om aftenen, hvilket er mit store syndefelt, og jeg spiser heller ikke af de pebernødder og bolsjer der står fremme på arbejdet. Og så forsøger jeg at holde mine måltider sunde. I morgen skal jeg holde julefrokost, og så spiser jeg hvad jeg har lyst til den aften, og håber så jeg kan finde den gode stil igen lørdag.
Har I prøvet det der med, at det pludselig bliver nemmere at sige nej?
Leave a Comment CATEGORIES: Status TAGGED: vægttab
Status #1 – av min krop
Så er det vist tid til den første status på projektet, som både går rigtig godt og rigtig skidt. Lad os starte med det gode.
Jeg er simpelthen kommet så godt i gang med træningen! Jeg har de seneste måneder ikke dyrket anden motion end min ugentlige omgang badminton, og det har været meget utilfredsstillende for mig, især fordi jeg kører i bil på arbejde hver dag og derfor ikke får rørt mig så meget i det daglige, hvis jeg ikke træner. Som I kan læse under Mål og Metode, så er det min ambitiøse plan at dyrke en eller anden form for motion hver dag, om det så bare er en gåtur eller 15 minutters hjemmeøvelser de dage, hvor jeg ikke kommer afsted til fitnesscentret. Og er det så lykkedes? YES! Som I kan se i træningsdagbogen, så har jeg lavet noget hver dag i denne uge, og de fleste dage i sidste uge. Det er for mig yderst tilfredsstillende, og jeg føler næsten jeg fortjener en præmie, hehe. Og det er jo netop den form for belønning man får med træning, man bliver så stolt af sig selv 🙂 Det har så også resulteret i, at min krop har brokket sig hele ugen, og jeg har haft konstant ondt i et eller andet. Men det er den gode smerte, den man ved der går væk igen, den som bare beviser man har lavet noget.
Det dårlige er, at jeg slet ikke har fået tabt mig noget som helst og spiser præcis lige så mange usunde ting, som jeg plejer. Spiser chokolade, slik eller kage dagligt, og hvis jeg ikke får det bremset nu, så vil vægten fortsætte med at stige, selvom træning selvfølgelig vil bremse den lidt. Har simpelthen ikke kunnet sige nej til mig selv og har hele tiden lyst til noget. Men jeg vælger at anskue det som ‘en ting ad gangen’. Nu er træningen kommet godt i gang, og nu gælder det kalorierne. Så fra i dag vil jeg virkelig prøve at tage mig sammen, nu går den ikke længere!
Nogen af jer der døjer med ekstra store cravings efter søde sager for tiden? Tænker om det er mørket og kulden, der forstærker det. Skal have vendt skuden!
11 Comments CATEGORIES: Status
Det allerførste indlæg skal naturligvis handle om, hvad mine mål og metoder er for dette projekt. Jeg har mange gange haft held til at tabe 3-4 kg, men går så i stå der, og er ikke i stand til at holde det særlig længe. Jeg har det 1000 gange bedre med min krop blot med så få kilos forskel, så det irriterer mig jo voldsomt, at jeg ikke kan holde det. Men nu håber jeg virkelig, at jeg en gang for alle kan lægge min livsstil om og få den sunde og slanke krop jeg drømmer om.
Tabe 3 kg. inden 1. januar (i snit ca. 0,5 kg. om ugen)
Tabe i alt 5 kg. inden 1. marts (ca. 1 kg. om md.)
Gerne et par kg. mere om muligt, men kender mig selv 😉
Vil kunne passe et par meget lækre bukser jeg har liggende, som på nuværende tidspunkt ikke er i nærheden af at kunne lukkes 🙂
Vil være en str. 38 i bukser ALTID (drømmer om 36, men det er ret urealistisk for mig, og 38 er også helt ok)
Vil af med appelsinhud og buler på baller og lår
Vil af med dum rygdelle (får ligesom to grimme “hak” i taljen bagpå, når jeg har taget på)
Vil drikke mere vand (er for slem til cola light og saft)
Undgå usunde ting i hverdagen (gælder kage, slik, fastfood osv.)
Spise grøntsager hver dag (er ikke supervild med grøntsager desværre)
Sørge for mættende proteiner til måltiderne
Skære ned på indtag af brød og andre “tomme” kulhydrater
Gerne som minimum en form for let motion hver dag (fx cykeltur eller gåtur)
Hård motion mindst 3 gange om ugen (fx badminton, BodyCombat, løb)
15 minutters hjemmeøvelser de dage hvor der ikke dyrkes hård motion
Det vil sige, at de dage hvor jeg ikke dyrker hård motion, der skal jeg ud og bevæge mig let samt lave hjemmeøvelserne. Træningsmålene er sat meget ambitiøst op, men det er virkelig sådan jeg gerne vil have det til at køre. Selvfølgelig vil der være dage, hvor jeg ikke kan nå noget af det, men jeg vil prøve!
Follow my blog with Bloglovin
11 Comments CATEGORIES: Status TAGGED: kost, sundhed, træning, vægt, vægttab
Her finder du sunde tips og nemme opskrifter, status på evig elevatorvægt, træning, og alt der hører til den sunde livsstil, som jeg arbejder hårdt på at holde, men som jeg har så svært ved.
STATUS #4 – STILSTAND
STATUS #3 – OVER HALVVEJS
STATUS #2 – TESTER MIN STYRKE
STATUS #1 PÅ SLANKEPROJEKT – STOLT!
VENINDE TABTE 13 KG PÅ 2 MÅNEDER – NY STRATEGI!
· THEME BY ECLAIR DESIGNS ·